 

**בבית הדין הצבאי המחוזי**

**במחוז שיפוטי מטכ"ל**

**בפני כבוד ההרכב: אל"ם שחר גרינברג – אב''ד**

**רס"ן חן תמם – שופטת**

**סרן גאיה כהן – שופטת**

**בעניין: התובע הצבאי (ע"י ב"כ, סרן יאיר כהן)**

**נגד**

**הנאשמת: ח/ XXX רב"ט מ' ק' (ע"י ב"כ, עו"ד גיא שדה)**

**הכרעת - דין**

על פי הודאתה, מורשעת הנאשמת בעבירה של אלימות כלפי חייל, לפי סעיף 61 לחוק השיפוט הצבאי, תשט''ו – 1955 , בהתאם לכתב האישום המתוקן ולפרטים הנוספים.

1. **ניתנה היום, ז' בתמוז התשפ"ג, 26.06.2023, והודעה בפומבי ובמעמד הצדדים.**

\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_

שופטת אב"ד שופטת

**גזר - דין**

הנאשמת הורשעה על פי הודאתה בעבירה של אלימות כלפי חייל, לפי סעיף 61 לחוק השיפוט הצבאי, תשט''ו – 1955, בהתאם לכתב האישום ולפרטים הנוספים.

על פי עובדות כתב האישום המתוקן, הנאשמת, שירתה כרכזת גיוס ושיבוץ בXXX. כך שביום 28.02.2023, בשעת לילה, אזקו מספר חיילים, בהם רב"ט ז', רב"ט ק', ורב"ט ס' את רב''ט א', נפגע העבירה, הובילו אותו אל מכולת ברזל שנמצאת ביחידה ומשמשת לאחסון תיקים ונכנסו לתוכה. רב"ט ק' הורה לנפגע העבירה לטפס על אחד ממדפי הברזל שבמכולה, בהמשך אזקו את נפגע העבירה למדף, רב"ט ז' רב"ט ק' ורב"ט ס', כיבו את האור ויצאו מהמכולה. לאחר מספר דקות התלוו הנאשמת ורב"ט ע' אל רב"ט ז', רב"ט ס' ורב"ט ק' ושבו אל המכולה כשהם מצוידים עם דלי עם קוביות קרח אותו תכננו להשליך אל נפגע העבירה. בשלב זה, בטרם נכנסו למכולה, החלה הנאשמת להסריט את המתרחש באמצעות מכשיר הטלפון הסלולארי שלה, תוך שהנוכחים פותחים את דלת המכולה והנאשמת קוראת "בוקר טוב" וצוחקת. אז, רב"ט ס', רב"ט ק' ורב"ט ז' שפכו את תוכנו של הדלי על ראשו ועל פלג גופו העליון של נפגע העבירה, בעודו שכוב על המדף שידיו אזוקות אליו. לאחר מכן כנאשמת ממשיכה במעשה התיעוד האמור, יתר הנוכחים ובכללם רב"ט ע' הרימו את קוביות הקרח שנפלו ארצה לאחר ששפכו את תוכן הדלי על נפגע העבירה והשליכו את הקוביות לעברו. לאחר מכן, עזבו הנאשמת, רב"ט ס', רב"ט ק', רב"ט ע' ורב''ט ז' את המכולה, כנפגע העבירה נותר אזוק למדף בתוכה ושבו אליה בתוך מספר דקות עם דלי נוסף מלא בקוביות קרח, ושפכו את תוכנו פעם נוספת על נפגע העבירה. בהמשך, הוסרו האזיקים מידיו. בהמשך לכך שלחה הנאשמת את הסרטון המתעד את האירוע האמור, אותו צילמה, באמצעות מכשירה הסלולארי, בשיחון קבוצתי בישומון הווצאפ שבו השתתפו כל משרתי היחידה, ובהזדמנות אחרת הציגה את הסרטון לסמל ק'.

הצדדים הציגו בפנינו הסדר טיעון המתחשב, מחד בטיב המעשים וחומרתם. מאידך, נשקלו העובדה שחלקה של הנאשמת במכלול האירועים שנחקרו במסגרת הפרשיה כולה היה מצומצם, וכן נשקלו הודאתה באשמה וקבלת אחריות בהזדמנות הראשונה ממש. לצד אלה, נשקלו שירותה החיובי בצה"ל כפי שעולה התדפיס האישי (ת/2). עוד צוין, כי הסדר הטיעון מקובל על נפגע העבירה ועל דעתו.

אין חולק, כי המעשים שמפורטים בכתב האישום הם מעשים שפוגעים בערכי הרעות בצה''ל ואין להם מקום כלל. הצדדים הציגו בפנינו הסדר טיעון שמשקלל את נסיבות ביצוע העבירה, חלקה היחסי של הנאשמת בפרשה כולה, מידת הפגיעה בערכים החברתיים, ובצד אלה רמת הענישה הנהוגה ונסיבות אחרות שאינן קשורות בביצוע העבירה, ובהם שירותה התקין של הנאשמת והיעדר עבירות משמעת כעולה מתדפיסה האישי (ת/2).

בנסיבות אלה מצאנו לכבד את עתירתם המשותפת של הצדדים ולאמץ את הסדר הטיעון שהוצג.

על הנאשמת נגזרים, אפוא, העונשים הבאים:

1. **עשרים (20) ימי מאסר לריצוי בפועל, בניכוי שני ימי מעצרה ( 18-19.05.2023).**

**הנאשמת תתייצב לריצוי שמונה עשר (18) ימי מעצר ביום 02.07.2023 בשעה 10:00 בבסיס הכליאה XXX.**

1. **עונש מאסר מותנה בן שישים (60) ימים למשך שנתיים (2), לבל תעבור עבירה בעלת יסוד של אלימות או התעללות.**
2. **הורדה לדרגת טוראי.**
3. **זכות ערעור כחוק.**
4. **ניתן היום, ז' בתמוז התשפ"ג, 26.06.2023, והודע בפומבי ובמעמד הצדדים.**

**\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_ \_\_\_\_\_\_\_\_\_\_\_\_**

**שופטת אב"ד שופטת**

**נערך על ידי: ש.ר**

**בתאריך: 29/06/2023**

**חתימת המגיה: סגן שיר בן-ארמון**